text: Venstre: Trods ballade - Banke er VENSTRE-borgmester
  09 januar 2013 kl. 08.19
  Ifølge Venstre i Fredericia er Thomas Banke stadig Venstremand - trods det, at hans venstrekolleger i byrådet har ekskluderet ham.
  Fire medlemmer af Venstres byrådsgruppe har ekskluderet Thomas Banke fra partiet, efter han besluttede at vende tilbage som borgmester.
  Men han er stadig medlem af Venstre, siger Jakob Ladingkær, formand for Venstre i Fredericia.
  - Jeg skal hermed præcisere, at jeg klart betegner Thomas Banke som værende Venstreborgmester, uagtet hvilke vedtægtsforhold der gælder her og nu, siger Jakob Ladingkær.
  Han har givet de fire byrådsmedlemmer indtil kl. 12 i dag til at omstøde deres beslutning.
  - Hvis det ikke sker, må vi desværre ekskludere de fire medlemmer, siger Jakob Ladingkær.
  